《仲秋之月诸弟燕私风月虽佳云雨或间五首 其二》
明代·皇甫汸

良辰信具美，清夜永为欢。明月已几望，华彩流云端。

广庭置芳座，高会列盘餐。但云杯行缓，不惜露下寒。

情来感今易，迹往恋昔难。一闻关山曲，犹似别长安。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。